Diari Oficial de la Generalitat Valenciana


Sumari del DOGV 3720, del 30-03-2000 (2000/2175)

ORDRE de 22 de febrer de 2000, de la Conselleria de Cultura, Educació i Ciència, per la qual es convoca un concurs públic per a la concessió d'assignacions per despeses extraordinàries de funcionament i beques per a la realització d'estades formatives en empreses d'altres països d'Europa, per alumnes de centres docents no universitaris, públics i privats concertats, de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3720

Data del DOGV
:   30-03-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/2175


Data del document
:   22-02-2000

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * assignació per estudis
    * empresa
    * ajuda pública
    * Comunitat Europea
    * suport econòmic

ORDRE de 22 de febrer de 2000, de la Conselleria de Cultura, Educació i Ciència, per la qual es convoca un concurs públic per a la concessió d'assignacions per despeses extraordinàries de funcionament i beques per a la realització d'estades formatives en empreses d'altres països d'Europa, per alumnes de centres docents no universitaris, públics i privats concertats, de la Comunitat Valenciana. [2000/F2175]
  
Facilitar a l'alumnat de Formació Professional la realització d'estades formatives en empreses d'altres països europeus, no sols contribuïx a enriquir la seua formació pràctica, davant del coneixement de nous processos productius i d'organització empresarial, sinó que al mateix temps que fomenta en ells aptituds de ciutadania europea amplia les seues possibilitats d'inserció professional en l'espai econòmic que constituïx la Unió Europea.
  
La necessària col·laboració que s'establix entre centres docents valencians amb els d'altres països comunitaris, per a poder desenrotllar eficaçment les estades formatives en les empreses europees, permet intercanviar experiències que redunden en adaptacions dels currículums docents a les noves tècniques i organitzacions productives.
  
Per tot això, i fent ús de les atribucions que em conferix l'article 35 de la Llei 5/1983, de 30 de desembre, de Govern Valencià
  
ORDENE
  
Primer. Convocatòria
  
1. Convocar un concurs per a la concessió d'assignacions per despeses extraordinàries de funcionament entre centres públics dependents de la Conselleria de Cultura, Educació i Ciència que promoguen projectes per a la realització d'estades formatives en empreses d'altres països europeus.
  
2. Convocar beques per a l'alumnat de centres privats concertats de la Comunitat Valenciana que realitzen estades formatives en empreses d'altres països europeus, a través d'un projecte de realització promogut pel respectiu centre docent.
  
3. Aprovar les bases per les quals es regirà la convocatòria, que s'inclouen en l'annex I a la present ordre, així com els models de sol·licituds que consten en els annexos II i III.
  
Segon. Finançament
  
1. L'import destinat a l'assignació per despeses extraordinàries de funcionament serà de 15.210.140 de pessetes (210.354,24 euros), a càrrec del crèdit consignat al capítol II, del programa 421.30, del Pressupost de la Generalitat Valenciana per al 2000.
  
2. La quantitat global màxima destinada a les beques serà de 5.000.000 de pessetes (30.050,61 euros), a càrrec del crèdit existent en la línia pressupostària 401/000/00, del programa 421.30, del Pressupost de la Generalitat Valenciana per al 2000.
  
Les beques estan finançades per la Generalitat Valenciana (28,09% de fons propis) i pel Fons Social Europeu (71,91% de fons finalistes).
  
Disposicions finals
  
Primera
  
Es delega en el director general d'Ordenació i Innovació Educativa i Política Lingüística la facultat de concedir les ajudes i beques, i se l'autoritza a dictar les resolucions que calga per al desenrotllament i l'execució de la present ordre.
  
Segona
  
L'ordre entrarà en vigor l'endemà de la publicació al Diari Oficial de la Generalitat Valenciana.
  
Tercera
  
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present ordre, que posa fi a la via administrativa, es podrà interposar potestativament un recurs de reposició o bé plantejar directament un recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura, Educació i Ciència en el termini d'un mes a comptar des de l'endemà de la publicació.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
valència, 22 de febrer de 2000
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases de la convocatòria
  
Primera
  
Podran acollir-se a les assignacions per despeses extraordinàries de funcionament els centres públics dependents de la Conselleria de Cultura, Educació i Ciència que promoguen projectes per a la realització d'estades en altres països d'Europa, d'alumnes que, en el moment del seu desenrotllament, estiguen cursant algun dels estudis següents:
  
- Cicles formatius
  
- Formació Professional de Segon Grau
  
- Especialització a les escoles d'Arts Aplicades i Oficis Artístics o l'Escola de Ceràmica.
  
Els alumnes hauran de reunir els requisits següents:
  
a) Tindre menys de 25 anys en el moment de realitzar les pràctiques formatives.
  
b) Tindre coneixements a nivell de conversació de l'idioma anglés o de l'idioma del país a visitar.
  
Segona
  
Podran ser becats els alumnes de centres privats concertats de la Comunitat Valenciana que formen part d'un projecte, presentat pel seu centre educatiu, per a realitzar estades formatives en empreses d'altre país europeu.
  
La consideració de centre privat concertat s'entendrà quan els alumnes que formen part del projecte estiguen matriculats en ensenyaments concertats amb la Conselleria de Cultura, Educació i Ciència.
  
Els alumnes hauran d'estar cursant, en el moment del desenrotllament de les estades, algun dels estudis indicats en la base primera anterior i complir els requisits allí indicats.
  
Tercera
  
Els períodes de realització no superaran els 20 dies (inclosos els viatges), amb un mínim de 10 dies d'estades a les empreses.
  
El projecte haurà de programar-se, preferentment, en règim d'intercanvi amb un centre docent que tinga especialitats semblants.
  
Els alumnes seran acompanyats durant el viatge i l'estada, almenys, per un professor del centre d'origen.
  
Quarta
  
El centre docent receptor ha de comprometre's a fer possible l'acolliment dels alumnes i a facilitar les empreses per a la realització de les estades formatives. El marc legal en el qual es desenrotllarà el procés serà l'establit per la corresponent administració educativa del país visitant.
  
Quinta
  
Els participants en el desenrotllament d'un projecte quedaran coberts per una assegurança d'accidents i responsabilitat civil, la pòlissa de la qual subscriurà la Conselleria de Cultura, Educació i Ciència.
  
Sisena
  
1. El termini de presentació de sol·licituds serà de 30 dies hàbils a partir de l'endemà de la publicació de la present ordre al Diari Oficial de la Generalitat Valenciana.
  
2. El director o titular del centre que opte a la convocatòria haurà de presentar una instància, segons el model de l'annex II a la present ordre, en la Conselleria de Cultura, Educació i Ciència; Direcció General d'Ordenació i Innovació Educativa i Política Lingüística; Servei de Formació Professional; avinguda de Campanar, 32. 46015 València, o a través de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Setena
  
La documentació que haurà d'acompanyar la sol·licitud inclourà, com a mínim, els aspectes següents:
  
a) Projecte pedagògic que justifique les estades formatives en empreses d'altre país d'Europa, i que haurà d'incloure la programació a realitzar amb la seua seqüenciació.
  
b) Aprovació del Consell Escolar, indicant expressament que la realització no afecta la normal activitat del centre.
  
c) Compromís formal d'acceptació per part del centre receptor, indicant les empreses on s'efectuaran les estades.
  
d) Previsió desglossada de despeses (viatges, estada, manutenció, etc.) segons el nombre d'alumnes i de professors que efectuaran l'estada.
  
Es considerarà un professor per cada grup de 10 alumnes, i són aconsellables grups entre 10 i 20 alumnes per projecte.
  
e) Període previst de realització, explicitant el total de dies, inclosos els del viatge.
  
f) Els centres privats concertats presentaran una sol·licitud individualitzada de cadascun dels alumnes inclosos en el projecte, segons el model de l'annex III.
  
Huitena
  
En la valoració dels projectes seran criteris preferents:
  
a) La qualitat del projecte pedagògic, segons la seua adequació a les necessitats de formació dels alumnes i a les possibilitats del centre educatiu.
  
b) Que s'acredite que les empreses on es realitzaran les estades formatives són adequades als objectius del projecte.
  
c) Que la modalitat d'allotjament previst siga el familiar.
  
d) Que el centre docent sol·licitant estiga situat en zona sociocultural o econòmica poc afavorida.
  
e) Que la realització del projecte implique un intercanvi d'alumnes de la mateixa especialitat del centre europeu d'acolliment.
  
Novena
  
Els projectes seran estudiats i avaluats per una comissió de selecció constituïda pels membres següents:
  
- President: el cap de l'Àrea d'Ordenació, Innovació i Formació Professional.
  
- Vocals:
  
· El cap del Servei de Formació Professional.
  
· El cap de la Secció d'Iniciació Professional.
  
· Un representant de la Inspecció Educativa, nomenat per la Secretaria General de la Conselleria de Cultura, Educació i Ciència.
  
· Un tècnic de la Secció d'Iniciació Professional, que actuarà de secretari.
  
Deu
  
La relació provisional de projectes seleccionats, amb la dotació econòmica i termes en què la comissió aprova la proposta, es comunicarà a tots els centres que van presentar projecte i es farà pública als taulers d'anuncis de la Conselleria de Cultura, Educació i Ciència i de les direccions territorials de Cultura i Educació. Es dóna un termini de huit dies hàbils per a presentar eventuals reclamacions davant de la comissió de selecció, la qual resoldrà les reclamacions i elevarà proposta de resolució al director general d'Ordenació i Innovació Educativa i Política Lingüística.
  
Vista la proposta de la comissió de selecció, el director general d'Ordenació i Innovació Educativa i Política Lingüística dictarà resolució, que serà publicada en el Diari Oficial de la Generalitat Valenciana.
  
El termini màxim per a resoldre la convocatòria serà de tres mesos, a comptar des que finalitza el termini de presentació de sol·licituds.
  
De no recaure resolució expressa en el terme establit, les sol·licituds s'entendran desestimades, sense perjudici del què es dispose quan es dicte la resolució expressa.
  
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, esta resolució, que posa fi a la via administrativa, es podrà interposar potestativament un recurs de reposició o bé plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura, Educació i Ciència en el termini d'un mes a comptar des de l'endemà de la publicació.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
L'efectivitat de la resolució, adjudicant les despeses extraordinàries de funcionament i les beques, quedarà condicionada a la seua expressa acceptació per part dels directors dels centres públics o titulars de centres privats.
  
Onze
  
1. El valor de l'ajuda concedida no podrà ser superior al 80% del cost de realització del projecte.
  
2. Els centres públics dependents de la Conselleria de Cultura, Educació i Ciència rebran l'assignació en concepte de despesa extraordinària de funcionament, i hauran de justificar-la segons el que preveu l'Ordre de 18 de maig de 1995, de la Conselleria d'Educació i Ciència (DOGV de 9 de juny).
  
3. Per mitjà de l'autorització dels alumnes dels centres privats concertats, la beca que els correspondrà serà abonada a través del centre docent on estan matriculats, i una vegada que el titular certifique que el projecte s'ha realitzat. Juntament amb eixe document s'adjuntaran les certificacions de les empreses on es van efectuar les estades, així com les factures de les despeses originades. Tota la documentació s'haurà de presentar davant la Direcció General d'Ordenació i Innovació Educativa i Política Lingüística, abans del 15 de desembre de 2000.
  
Per a tindre dret a la percepció de la beca haurà d'acomplir-se, per part del beneficiari, el que establix el Decret 108/1992, de 6 de juliol, del Govern Valencià, pel qual es regula la concessió de beques (DOGV de 16 de juliol).
  
Dotze
  
Una vegada acabades les estades formatives, les direccions dels centres docents hauran de remetre a la Direcció General d'Ordenació i Innovació Educativa i Política Lingüística una memòria sobre el desenrotllament del projecte, que incloga una avaluació de l'experiència. Els titulars dels centres privats concertats hauran d'adjuntar també a la documentació anterior els justificants de pagament de les beques als alumnes beneficiaris.
  
Un certificat del Consell Escolar acreditarà que el total de l'ajuda concedida es va emprar en la realització del projecte.
  
Tretze
  
La Inspecció Educativa, i si és procedent el Servei de Formació Professional de la Direcció General d'Ordenació i Innovació Educativa i Política Lingüística, portarà a cap el seguiment, l'orientació i l'avaluació del desenrotllament dels projectes.